Scandlines AG
Scandlines AG, rederi, dannet 1998 ved fusion af Scandlines A/S (det tidligere DSB-rederi) og det tyske rederi Deutsche Fährgesellschaft Ostsee; rederiet ejedes i fællesskab af Transport- og Energiministeriet i Danmark og Deutsche Bahn AG.
I 2007 blev rederiet solgt for 11,6 mia. kr. til et konsortium bestående af den internationale (opr. britiske) kapitalfond 3i (40%), den tyske forsikringkoncern og investeringsfond Allianz Capital (40%) og det tyske rederi Deutsche Seereederei (20%). Efterfølgende fulgte en omdannelse af rederiet til Scandlines GmbH, og i 2010 trådte Deutsche Seereederei ud af ejerkredsen. Aktierne var herefter ligeligt fordelt mellem 3i og Allianz Capital, indtil 3i i 2013 erhvervede Allianz Capitals andel og blev eneejer af Scandlines.
Scandlines er et af de største færgeselskaber i den sydlige del af Østersøen. Siden 2011 har rederiet fokuseret på kortere færgeruter som sin kernevirksomhed og sejler mellem Danmark, Sverige og Tyskland. Rederiet transporterer ca. 11 mio. passagerer årligt (2013).